b'\n_START_ARTICLE_\nBj\xc3\xb8rnk\xc3\xa6r Voldsted\n_START_PARAGRAPH_\nBj\xc3\xb8rnk\xc3\xa6r er et middelalderligt voldsted, der ligger i Vandmose Skov ca. 2 km vest for Hov og ca. 8 km syd\xc3\xb8st for Odder. Bj\xc3\xb8rnk\xc3\xa6r er et af de st\xc3\xb8rste og bedst bevarede \xc3\xb8stjyske voldsteder. Voldstedet er i dag d\xc3\xa6kket af l\xc3\xb8vtr\xc3\xa6er, men takket v\xc3\xa6re et stort plejearbejde og afgr\xc3\xa6sning med f\xc3\xa5r, er det nemt at se hvor voldene oprindelig har v\xc3\xa6ret. _NEWLINE_Voldstedet, som Nationalmuseet udgravede i 1930, best\xc3\xa5r af to n\xc3\xa6sten firkantede borgbanker, som adskilles af en ca. 5 m bred vandfyldt grav._NEWLINE_Borgen menes at v\xc3\xa6re opf\xc3\xb8rt engang i 1200-tallet. I de fredeligere tider som fulgte i 1300-\xc3\xa5rene mistede borgen sin funktion, og den har sikkert f\xc3\xa5et lov at forfalde._NEWLINE_De skriftlige kilder beretter intet om borgens tidlige historie. F\xc3\xb8rst i 1427 n\xc3\xa6vnes at enken efter Niels Kalf overgav g\xc3\xa5rden til bispen i \xc3\x85rhus. Sidste gang Bj\xc3\xb8rnk\xc3\xa6r n\xc3\xa6vnes er i 1509, hvor stedet underl\xc3\xa6gges g\xc3\xa5rden Porsborg, som menes at v\xc3\xa6re forl\xc3\xb8beren for det nuv\xc3\xa6rende Gersdorffslund, der ligger 700 m fra Bj\xc3\xb8rnk\xc3\xa6r Voldsted._NEWLINE_I br\xc3\xb8nden ved Bj\xc3\xb8rnk\xc3\xa6r har man fundet hvad der kan tolkes som det \xc3\xa6ldste destillationsapparat i Norden. Fundene fra Bj\xc3\xb8rnk\xc3\xa6r er udstillet p\xc3\xa5 Odder Museum.'